Koeëls vlieg nadat rowers vrag sigarette kaap | Netwerk24
Deur Susan Cilliers 13 Mei 2021 14:55
Die beveiligingsvoertuig (regs) nadat dit by die BP-vulstasie langs die N4 by Rustenburg gestop het. Foto: Verskaf
Knap polisiewerk oor twee provinsies heen het Woensdag gelei tot die inhegtenisname van agt rowers wat 'n vrag sigarette van die British American Tobacco-maatskappy gesteel het.
Die koeëls het behoorlik gevlieg toe die rowers die tabakmaatskappy se voertuig op die N4-hoofweg by 'n afrit in die Kroondal-omgewing in Rustenburg van die pad af gedwing en beroof het.
Kapt. Kay Makhubele, polisiewoordvoerder in Gauteng, sê die rooftog het omstreeks 10:00 plaasgevind.
Twee voertuie van die tabakmaatskappy is deur twee voertuie van 'n veiligheidsmaatskappy op die roete vergesel.
Die een voertuig en die beveiligingsvoertuig het die afrit in die rigting van Marikana geneem. Die ander twee voertuie het soos beplan op die N4 aangery. Die rowers het kort daarna in die omgewing van 'n Shell-vulstasie langs die N4 op die voertuie begin skiet.
Die bestuurder van die beveiligingsvoertuig, waarvan die bande flenters geskiet is, kon daarin slaag om tot by 'n BP-vulstasie te ry.
Die rowers het die voertuig met die vrag sigarette gedwing na 'n afrit na die Kroondal-omgewing, waarna hulle die voertuig gestop, die sigarette gesteel en weggejaag het.
Niemand is in die skietery beseer nie.
Volgens Makhubele is die polisie intussen ontbied.
Die voertuig op 'n grondpad in die omgewing van Kroondal nadat dit op die N4-hoofweg by Rustenburg gekaap is. Foto: Verskaf
Die polisie in Rustenburg het beskrywings van die betrokke voertuie verskaf en die polisie in Gauteng deurgaans op die hoogte gehou van waar die voertuie moontlik ry. Volgens Makhubele was verskeie polisie-eenhede betrokke, onder meer die eenheid vir ernstige en geweldsmisdaad.
Agt verdagtes in altesame vier voertuie is eindelik in Krugersdorp aan die Wes-Rand vasgetrek, nadat die polisie die Quantum-minibus, Ford Ranger, Iveco en Lexus waarin die verdagtes gery het, gewaar het. Hulle het probeer vlug deur in verskillende rigtings te jaag en op die polisie te skiet. Die polisie het teruggeskiet, maar niemand is getref nie.
"Die polisie het beslag gelê op die gesteelde sigarette, drie ongelisensieerde vuurwapens en 'n pistool, asook vier gesteelde voertuie," sê Makhubele. Een verdagte is steeds op vrye voet.
Die agt verdagtes wat vasgetrek is, verskyn binnekort in die hof op aanklagte van gewapende roof, die besit van ongelisensieerde vuurwapens, poging tot moord, die besit van vermoedelik gesteelde goedere en roekelose of nalatige bestuur.
"Hul profiele sal ook gekontroleer word om te kyk of hulle met ander misdrywe verbind kan word, veral die roof van koeriervoertuie," het Makhubele gesê.
Lt.genl. Elias Mawela, Gautengse polisiekommissaris, het die verskillende polisie-eenhede wat betrokke was by die inhegtenisname van die verdagtes geloof vir hul flink reaksie.